4C blir en lav, liten toseter på knappe fire meters lengde, to meters bredde og 1,18 meters høyde. Dette er dimensjoner som er sammenlignbare med for eksempel Lotus Elise, som trolig blir en sterk konkurrent.
4C skal settes sammen hos Maserati, og får en akselavstand på 2,4 meter. Som den tidligere utstillingsbilen har også den produksjonsklare bilen et chassis av aluminium og karbonfiberlaminat, slik at vekten blir beskjedne 850 kg. De to setene skal også være laget av karbonfiber.
Motoren blir en 1,8-liters bensinmotor med direkte innsprøyting og variabel ventilstyring, og den skal monteres på tvers bak passasjerene. Dette blir altså en bil med midtmotor, og selv om ytelsene ikke er kjent i detalj, skal denne motoren kunne gi fra seg opptil 300 hk. 4C får omtrent 200 hk å rutte med i standardversjon, men spesialutgaver vil trolig få rundt 300 hk. Denne motoren skal oppfylle utslippsnormen Euro 6 og de reglene for utslipp som gjelder i USA fra 2013.
Prisen er ikke kjent, men det ryktes at prisen i Tyskland vil ligge rundt 45 000 euro. Dermed blir konkurrentene også slike biler som Audi TT, Mercedes SLK og Porsche Cayman.